‘Kabeldiefstal nie uitgeskakel’ ná substasie brand | Netwerk24
‘Kabeldiefstal nie uitgeskakel’ ná substasie brand
Deur Christiaan du Plessis 07 April 2019 19:58
Die moontlikheid dat kabeldiefstal die oorsaak van ’n brand by die Randfontein-substasie aan die Wes-Rand was, kan nie uitgeskakel word nie, sê Tshidiso Tlharipe, woordvoerder van die Rand West City- plaaslike munisipaliteit.
Die Randfontein-substasie aan die Wes-Rand in ligte laai. Foto: Twitter
Talle woongebiede in Randfontein en omliggende gebiede was tot Saterdag om 20:00 sonder krag toe tegnici die kragtoevoer kon herstel.
Eskom probeer bepaal hoe die transformator Saterdag aan die brand geraak het.
Eskom-werkers sal Maandag die beskadigde transformator vervang en volgens Tlharipe hoort dit nie die kragtoevoer in die omgewing te raak nie.
Hy sê Eskom probeer in sy ondersoek bepaal of sabotasie, onder meer kabeldiefstal, die oorsaak van die brand kon wees.
“Daar is net twee veiligheidswagte en na my mening is dit te min. Dit is ook aan die buitewyke van die dorp, wat die substasie kwesbaar vir diefstal laat.
“Daar is boonop deesdae ’n patroon in Gauteng waar substasies aan die brand raak. Eskom moet bepaal of hierdie brande aan sabotasie toegeskryf kan word,” sê hy.
Dikatso Mothae, Eskom-woordvoerder, sê sy is nie bewus daarvan dat sabotasie vermoed word nie. “Daar is bloot ’n ondersoek begin om te bepaal wat gebeur het.”
Die Randfontein Herald berig die polisie ondersoek die voorval.
Op 21 Maart was dele van Tembisa en Ivory Park naby Midrand ook sonder elektrisiteit nadat die Allandale-substasie by Tembisa op 20 Maart aan die brand geraak het. Eskom probeer nog die oorsaak van dié brand bepaal.
@Eskom_SA substation in Randfontein has exploded and is burning. The cause of the fire is unknown. The Fire department is on the scene.
More information to follow pic.twitter.com/HN7IcSFDtp
— Eskom Hld SOC Ltd (@Eskom_SA) April 6, 2019
Meer oor: Wes-Rand | Kabeldiefstal | Ontploffing
Krag in groot deel van JHB onbeplan af